Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE în ceea ce privește modificarea anexei II (Reglementări tehnice, standarde, încercări și certificare) la Acordul privind SEE /* COM/2013/0738 final - 2013/0354 (NLE) */





EXPUNERE DE MOTIVE 1. CONTEXTUL PROPUNERII Pentru a asigura securitatea juridică și omogenitatea necesare pieței interne, Comitetul mixt al SEE trebuie să includă în Acordul privind SEE toată legislația relevantă a Uniunii Europene, la cât mai scurt timp după adoptarea acesteia. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Statele membre AELS care fac parte din SEE salută adoptarea Regulamentului (UE) nr. 528/2012 privind produsele biocide. Statele membre AELS care fac parte din SEE ar dori să participe cât mai îndeaproape la activitățile Agenției Europene pentru Produse Chimice în acest domeniu; ele nu se vor mulțumi doar să respecte regulamentul, ci ar dori, de asemenea, să contribuie în mod activ la activitățile prevăzute în temeiul Regulamentului 528/2012. Proiectul de decizie a Comitetului mixt al SEE (anexat propunerii de decizie a Consiliului) a fost elaborat ținând seama de acest obiectiv. Comisia dorește să sublinieze anumite caracteristici ale proiectului de decizie a Comitetului mixt al SEE. Intrarea în vigoare a prezentei decizii a Comitetului mixt va avea loc pentru Liechtenstein mai târziu decât pentru celelalte state AELS. Liechtenstein a încheiat un acord cu Elveția privind produsele biocide. În baza acestui acord, Elveția tratează cererile din Liechtenstein, iar Liechtenstein autorizează (sau interzice) produsul biocid în cauză. În viitorul apropiat, Elveția va alinia legislația sa în acest domeniu la noile evoluții din UE (Regulamentul 528/2012) și, pe această bază, acordul dintre Liechtenstein și Elveția privind cooperarea în domeniul procedurilor de autorizare pentru produsele biocide va fi actualizat. Această soluție asigură un nivel înalt de protecție atât a sănătății umane și animale, cât și a mediului, garantând în același timp funcționarea adecvată a pieței interne, menționată în mod explicit ca unul dintre obiectivele regulamentului. În acest context, trebuie subliniat faptul că soluția propusă nu interzice introducerea pe piață a produselor biocide și nu încalcă niciuna dintre libertățile garantate de Acordul privind SEE, în special libera circulație a mărfurilor. De asemenea, aceasta nu duce la o denaturare a concurenței în cadrul SEE. Mai mult, AELS propune adaptări în special în ceea ce privește participarea statelor AELS la lucrările grupului de coordonare instituit în temeiul articolului 35 din Regulamentul 528/2012 și în ceea ce privește procesul de acordare a autorizațiilor Uniunii și adoptarea deciziilor corespunzătoare în statele AELS. 3. ELEMENTELE JURIDICE ALE PROPUNERII Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide trebuie integrat în Acordul privind SEE. Comisia prezintă Consiliului proiectul de decizie al Comitetului mixt al SEE pentru ca acesta să adopte poziția Uniunii. Comisia speră să poată prezenta Comitetului mixt al SEE, în cel mai scurt termen, poziția Uniunii. 2013/0354 (NLE) Propunere de DECIZIE A CONSILIULUI privind poziția care urmează să fie adoptată, în numele Uniunii Europene, în cadrul Comitetului mixt al SEE în ceea ce privește modificarea anexei II (Reglementări tehnice, standarde, încercări și certificare) la Acordul privind SEE CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9), având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European[1], în special articolul 1 alineatul (3), având în vedere propunerea Comisiei Europene, întrucât: (1) Acordul privind Spațiul Economic European[2] („Acordul privind SEE”) a intrat în vigoare la 1 ianuarie 1994. (2) În temeiul articolului 98 din Acordul privind SEE, Comitetul mixt al SEE poate decide să modifice, între altele, anexa II la acord. (3) Anexa II la Acordul privind SEE conține dispoziții specifice privind reglementările tehnice, standardele, încercările și certificarea. (4) Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide trebuie integrat în Acordul privind SEE. (5) Regulamentul (CE) nr. 528/2012 abrogă, începând de la 1 septembrie 2013, Directiva 98/8/CE a Parlamentului European și a Consiliului[3], care este încorporată în Acordul privind SEE și care, prin urmare, trebuie abrogată în conformitate cu Acordul privind SEE începând cu 1 septembrie 2013. (6) Prin urmare, anexa II la Acordul privind SEE ar trebui modificată în consecință. (7) Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat, ADOPTĂ PREZENTA DECIZIE: Articolul 1 Poziția care urmează să fie adoptată, în numele Uniunii Europene, în cadrul Comitetului mixt al SEE referitor la modificarea propusă a anexei II la Acordul privind SEE se bazează pe proiectul de decizie a Comitetului mixt al SEE atașat la prezenta decizie. Articolul 2 Prezenta decizie intră în vigoare la data adoptării. Adoptată la Bruxelles, Pentru Consiliu Președintele ANEXĂ Proiect de DECIZIE A COMITETULUI MIXT AL SEE Nr. din de modificare a anexei II (Reglementări tehnice, standarde, încercări și certificare) la Acordul privind SEE COMITETUL MIXT AL SEE, având în vedere Acordul privind Spațiul Economic European („Acordul privind SEE”), în special articolul 98, întrucât: (1) Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide[4] trebuie integrat în Acordul privind SEE. (2) Regulamentul (UE) nr. 528/2012 abrogă, începând cu 1 septembrie 2013, Directiva 98/8/CE a Parlamentului European și a Consiliului[5], care este încorporată în Acordul privind SEE și care, prin urmare, trebuie abrogată în conformitate cu Acordul privind SEE începând cu 1 septembrie 2013. (3) Prin urmare, anexa II la Acordul privind SEE ar trebui modificată în consecință, ADOPTĂ PREZENTA DECIZIE: Articolul 1 Textul de la punctul 12n (Directiva 98/8/CE a Parlamentului European și a Consiliului) din anexa II capitolul XV se înlocuiește cu următorul text începând cu 1 septembrie 2013: „32012 R 0528: Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1). În sensul prezentului acord, dispozițiile acestui regulament se interpretează ținând cont de următoarele adaptări: (a) Statele AELS participă la activitățile Agenției Europene pentru Produse Chimice, denumită în continuare „agenția”, înființată în conformitate cu Regulamentul (CE) nr. 1907/2006 al Parlamentului European și al Consiliului. (b) Sub rezerva dispozițiilor Protocolului 1 la acord, se consideră că termenul „stat membru (state membre)” din regulament cuprinde și statele AELS, în plus față de semnificația acestuia din regulament. (c) În ceea ce privește statele AELS, agenția acordă asistență, în măsura necesară și când este nevoie, Autorității AELS de Supraveghere sau Comitetului permanent, după caz, în exercitarea funcțiilor acestora. (d) La articolul 35 se adaugă următorul alineat: „4. Statele AELS sunt autorizate să participe pe deplin la lucrările grupului de coordonare și, în cadrul acestuia, au aceleași drepturi și obligații ca și statele membre ale UE, cu excepția dreptului de vot. Regulamentul de procedură al grupului de coordonare garantează participarea cu drepturi depline a statelor AELS.” (e) La articolul 44 alineatul (5) se adaugă următorul paragraf: „Atunci când Comisia acordă o autorizație a Uniunii sau decide că o autorizație a Uniunii nu a fost acordată, statele AELS iau simultan decizii corespunzătoare în termen de 30 de zile de la adoptarea actului Comisiei. Comitetul mixt al SEE este informat cu privire la aceste decizii și publică periodic listele acestora în suplimentul SEE la Jurnalul Oficial.” (f) La articolul 48 se adaugă următorul alineat: „4. În cazul în care Comisia anulează sau modifică o autorizație a Uniunii, statele AELS anulează sau modifică decizia corespunzătoare.” (g) La articolul 49 se adaugă următorul paragraf: „În cazul în care Comisia anulează o autorizație a Uniunii, statele AELS anulează decizia corespunzătoare.” (h) La articolul 50 se adaugă următorul alineat: „4. În cazul în care Comisia modifică o autorizație a Uniunii, statele AELS modifică decizia corespunzătoare.” (i) La articolul 75 se adaugă următorul alineat: „5. Statele AELS sunt autorizate să participe pe deplin la lucrările Comitetului pentru produse biocide și, în cadrul acestuia, au aceleași drepturi și obligații ca și statele membre ale UE, cu excepția dreptului de vot.” (j) La articolul 78 se adaugă următorul alineat: „3. Începând cu intrarea în vigoare a prezentei decizii, statele AELS participă la finanțarea agenției. În acest scop, procedurile prevăzute la articolul 82 alineatul (1) litera (a) și în Protocolul 32 la acord se aplică mutatis mutandis.” (k) În cazul oricărui dezacord între părțile contractante privind punerea în aplicare a acestor dispoziții, se aplică mutatis mutandis partea VII din acord.” Articolul 2 Textele Regulamentului (UE) nr. 528/2012 în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice. Articolul 3 Prezenta decizie intră în vigoare la …, cu condiția să se fi efectuat toate notificările prevăzute la articolul 103 alineatul (1) din Acordul privind SEE[6]. Pentru Liechtenstein, prezenta decizie intră în vigoare în aceeași zi sau în ziua intrării în vigoare a Acordului dintre Liechtenstein și Elveția privind cooperarea în domeniul procedurilor de obținere a autorizațiilor pentru produsele biocide, în conformitate cu Regulamentul (UE) nr. 528/2012, oricare dintre acestea este mai recentă. Articolul 4 Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene. Adoptată la Bruxelles, Pentru Comitetul mixt al SEE Președintele Secretarii Comitetului mixt al SEE […] [1] JO L 305, 30.11.1994, p. 6. [2] JO L 1, 3.1.1994, p. 3. [3] JO L 123, 24.4.1998, p. 1. [4] JO L 167, 27.6.2012, p. 1. [5] JO L 123, 24.4.1998, p. 1. [6] [Nu au fost semnalate obligații constituționale.] [Au fost semnalate obligații constituționale.]